АҞӘА, ажьырныҳәа 9 - Sputnik. Урыстәыла ахада Владимир Путини Ҭырқәтәыла ахада Реџьеп Типа Ердогани сааҭки бжаки инарзынаԥшуа имҩаԥысуаз, хыркәшоуп. Уаанӡа Путин Дамаск, Башар Асад диԥылеит ҳәа аанацҳауеит РИА Новости.
Аиԥылараан ирылацәажәан: Шьамтәылеи Ливиеи аҭагылазаашьа зеиԥшроу; ҩ-ганктәи аусеицура; урыстәыла – ҭырқәтәылатәи амеморандум анагӡашьа;
Аинрал Касем Сулеимани иҭахара ашьҭахь Америкеи Ирани реизыҟазаашьа.
Путин иазгәеиҭеит Урыстәылеи Ҭырқәтәылеи адунеи зегьы аҿырԥш бзиа шыддырбо.
"Ҳара аамҭа уадаҩ ҳҭагылоуп. Адунеи зегь аҿеиԥш арегион аҿгьы аҭагылазаашьа бааԥсуп. Ус шакәугьы Урыстәылеи Ҭырқәтәылеи аусеицуреи аиҩызареи аҿырԥшы аадырԥшуеит. Агәра згоит ԥхьаҟагьы ақәҿиара дуқәа шаҳзыԥшу", - иҳәеит Урыстәыла ахада.
Ҭырқәтәыла иаиуа агаз анашьҭыҩцәа ирхадоу акәны иҟоу тәылоуп Урыстәыла. Аенергетика аусхк аҿгьы апроек ҿыцқәаа ус рыдулахоит ҳәа азгәеиҭеит Таип Ердоган.
"Урыстәыла Ҭырқәтәылаҟа иаанашьҭуеит 400 миллиард кубометра агаз. Ҳара ԥхьаҟагьы апроект ҿыцқәа аус рыдулара ҳагәҭакуп", - иҳәеит иара.
Уаанӡатәи аиԥылараан анапы аҵаҩын амеморандум. Иара инақәыршәаны Анкара антитеррористтә операциа "Источник мира" амҩаԥгара иаҟәыҵырц ахыдҵа агеит. Адокумент анапы шаҵарҩызҵәҟьа акурдқәа аамҭа рыҭан ашәарҭадаратә зона аанрыжьырц.
"Ҳажәҩа еибаҳҭар, ҳаидгылар, иҳалымшо акгьы ыҟам" ҳәа азгәеиҭеит Урыстәыла ахада.
Иара убасгьы иазыӡбан Шьамтәылеи Ҭырқәтәылеи рҳәаа аицхылаԥшразы. Амеморандум арҭ апунктқәа нагӡоуп.